​በደቡብ ካስቴል ዋንጫ ሶስተኛ ቀን ጨዋታዎች ሀዲያ ሆሳዕና እና ሀላባ ከተማ አሸንፈዋል
6:00 ሰዓት ላይ የጀመረው የሀላባ ከተማ እና የዲላ ከተማ ጨዋታ በሀላባ ከተማ 2-1 አሸናፊነት ተጠናቋል፡፡ ሀላባ ከተማ በተመስገን ይልማ ግብ ቀዳሚ ቢሆኑም ሀብታሙ ፍቃዱ ያገኘውን ፍፁም ቅጣት ምት በማስቆጠር ዲላን አቻ አድርጓል፡፡  በሁለተኛው አጋማሽ ተቀይሮ የገባው ስንታየሁ አሸብር ለሀላባ ሁለተኛውን ጎል አስቆጥሮ ሀላባን ወደ ድል መርቷል፡፡8:00 ላይ ቀዝቀዝ ባለ ድባብ የተጀመረው የምድብ ለ የሀምበሪቾ ዱራሜ እና የቤንች ማጂ ቡና ጨዋታ ጎል ሳይቀጠርበት በአቻ ውጤት ተጠናቋል፡፡10:00 ሰዓት ላይ የጀመረው የእለቱ 3ኛ ጨዋታ በደጋፊ ድባብ ታጅቦ ሀዲያ ሆሳዕና ስልጤ ወራቤን 3-1 አሸንፏል፡፡ ሆሳዕና በመልካሙ ፉንዱሬ ግብ የመጀመሪያው ግማሽ በመሪነት ሲያጠናቅቅ በሁለተኛው አጋማሽ ይበልጥ ተጭነው በመጫወት በዋቴሮ ኤልያስ እና መሐመድ ከድር አማካኝነት ተከታትለው  በተቆጠሩ ግቦች መሪነታቸውን ወደ ሶስት አሳድገዋል፡፡ ስልጤ ወራቤ ከመሸነፍ ያላዳናቸውን ጎል ካሳ ከተማ በ71ኛው ደቂቃ በግሩም ቅጣት ምት አስቆጥሮ ጨዋታው በሀዲያ ሆሳዕና 3-1 አሸናፊነት ተጠናቋል፡፡በጨዋታው መገባደጃ ላይ የሀዲያ ሆሳዕናው ተከላካይ በረከት ወልደዮሐንስ እና የስልጤ ወራቤው ተከላካይ አካሉ አበራ በፈጠሩት ጠብ በቀጥታ ቀይ ከሜዳ ተወግደዋል፡፡የደቡብ ካስቴል ዋንጫ በነገው እለት ጥቅምት 22 ቀን 2010 በሦስት ጨዋታዎች ይቀጥላል፡፡ምድብ ለ6:00 ደቡብ ፖሊስ ከ ቤንች ማጂ ቡናምድብ ሀ8:00 ሀዲያ ሆሳዕና ከ ሀላባ ከተማ10:00 ዲላ ከተማ ከ ስልጤ ወራቤከውድድሩ ጋር በተያያዘ ዜና ወልቂጤ፣ ቡታጅራ እና ካፋ ቡና በውድድሩ ላይ ያልተካፈሉበት ምክንያት ታውቋል፡፡ ወልቂጤ ከተማ በፋይናንስ እና በርካታ ተጫዋቾች በመጎዳታቸው እንዳልተሳተፈ ሲገለጽ ካፋ ቡና ውድድሩ የተካሄደበት ሆሳዕና ርቀት ከበጀት ጋር አለመጣጣሙ ተገልጿል፡፡ ቡታጅራ ከተማም የዝግጅት ጊዜ ማነስ እና የፋይናንስ እጥረት ላለመሳተፋቸው እንደምክንያት አቅርበዋል፡፡